ส่วนที่ 1

ข้อมูลสรุป ( Executive Summary )

ปี 2543
นับว่าเป็นปีที่บริษัทใช้เวลาและทรัพยากรส่วนมากไปในการดำเนินการตามแผนฟื้นฟูภายใต้กระบวนการของศาลล้มละลายกลาง
ซึ่งมีคำสั่งให้บริษัท เอสวีโอเอ แพลนเนอร์ จำกัด ในฐานะผู้บริหารแผนดำเนินการเมื่อวันที่ 29
ธันวาคม 2542 จนบริษัทสามารถดำเนินการตามแผนเสร็จสมบูรณ์
และออกจากระบบกระบวนการโดยศาลมีคำสั่งให้ยกเลิกการฟื้นฟูกิจการ เมื่อวันที่ 14 พฤศจิกายน
2543

ถึงแม้ว่าบริษัทจะได้รับการสนับสนุนในรูปของสินเชื่อจากสถาบันการเงินที่เป็นผู้ถือหุ้นของบริษัท
และ/หรือ เจ้าหนี้การค้า
ในรูปของวงเงินการค้าแต่วงเงินดังกล่าวก็ยังไม่พอเพียงที่บริษัทจะสามารถเติบโตเต็มศักยภาพได้
โดยบริษัทยังคงมีภาพลักษณ์ของบริษัทที่เพิ่งหลุดพ้นจากกระบวนการฟื้นฟู
ซึ่งเป็นการยากที่บริษัทจะได้รับการสนับสนุนจากสถาบันการเงิน และ/หรือ
เจ้าหนี้การค้าทำให้บริษัทยังคงมีความเสี่ยงในการบริหารสภาพคล่องซึ่งเป็นปัจจัยกดดันการทำกำไรในท้ายสุด

ตามแผนฟื้นฟูกิจการกำหนดให้บริษัทโอนย้ายธุรกิจหลักที่เคยดำเนินการภายใต้บริษัทย่อยและบริษัทร่วมต่างๆ
มาดำเนินการในเอสวีโอเอ
ส่วนทรัพย์สินและหนี้สินที่ไม่เกี่ยวข้องกับธุรกิจที่รับโอนมาให้คงอยู่ในบริษัทย่อยและบริษัทร่วมต่างๆ
และโอนความเป็นเจ้าของ(การถือหุ้นของบริษัท)
ในบริษัทเหล่านั้นให้แก่นิติบุคคลเฉพาะกิจที่จัดตั้งขึ้นเพื่อดำเนินการชำระบัญชีต่อไป
อีกทั้งในปีนี้เป็นปีที่บริษัทนำเสนอผลิตภัณฑ์ภายใต้ยี่ห้อของบริษัทเองคือ SVOA PC
ออกสู่ตลาดเพื่อเป็นอีกทางเลือกหนึ่งให้ผู้บริโภค ซึ่งได้รับการตอบสนองของตลาดในระดับที่น่าพอใจ

นับตั้งแต่ปี 2541 ที่บริษัทเริ่มเข้าสู่วิกฤตและมีการฟื้นฟูกิจการ บริษัทอยู่ในช่วงอ่อนแอ
ซึ่งเป็นปัจจัยหนึ่งที่ทำให้บริษัทสูญเสียการเป็นผู้แทนจำหน่ายหลักในสินค้าหลักของบริษัท
โดยปัจจุบันบริษัทเป็นเพียงผู้จัดจำหน่ายรายใหญ่ในสินค้าคอมพิวเตอร์และอุปกรณ์ต่อพ่วงในยี่ห้อต่างๆ
ซึ่งสอดคล้องกับภาวะกระแสธุรกิจที่เปลี่ยนแปลงที่เจ้าของผลิตภัณฑ์จะไม่แต่งตั้งใครคนใดคนหนึ่งเป็นผู้จัดจำหน่ายรายเดียว
แต่จะแต่งตั้งเป็นผู้จัดจำหน่าย เป็นการทั่วไปโดยดูจากศักยภาพการกระจายสินค้า
ทำให้ธุรกิจนี้มีการแข่งขันกันสูงมาก แนวโน้มการทำกำไรเบื้องต้นจะต่ำลง
แต่จะแข่งขันในด้านปริมาณเพื่อขายสินค้าให้ได้มากที่สุด

ตามแผนฟื้นฟูกิจการกำหนดให้บริษัทโอนอาคารสำนักงานใหญ่ ถนนพระรามที่ 3
ให้แก่นิติบุคคลเฉพาะกิจที่เจ้าหนี้จัดตั้งขึ้นเพื่อเป็นการชำระหนี้และบริษัทได้ขอเช่าพื้นที่จากนิติบุคคลเฉพาะกิจในส่วนที่บริษัทมีความจำเป็นในการใช้สอยรวม
4 ชั้นเป็นจำนวนเนื้อที่รวม 3,229.06 ตารางเมตร เป็นระยะเวลา 3 ปี
เพื่อเป็นการประหยัดค่าใช้จ่ายบริษัทได้โอนย้ายหน่วยงานขายและซ่อมบริการของธุรกิจช่องทางจัดจำหน่ายไปอยู่อาคารคลังสินค้าที่ถนนราษฎร์บูรณะ
ซึ่งเป็นอาคารของบริษัทเอง รวมถึงการโอนย้ายสำนักงานขายและศูนย์ซ่อมบริการจำนวน 5 สาขา
(เชียงใหม่, พิษณุโลก, ขอนแก่น, สุราษฎร์ธานี, หาดใหญ่)
ไปอยู่ในพื้นที่ใหม่แต่ยังคงอยู่ในจังหวัดเดิม เนื่องจากสัญญาเช่าสิ้นสุดลง
โดยการโอนย้ายเสร็จสิ้นสมบูรณ์ในเดือนกุมภาพันธ์ 2544

ในเดือนตุลาคม 2543 บริษัทได้รับอนุมัติจาก กลต.
ในการเสนอขายใบสำคัญแสดงสิทธิที่จะซื้อหุ้นสามัญของบริษัทและหุ้นสามัญที่บริษัทจะออกเพื่อรองรับใบสำคัญแสดงสิทธิแก่กรรมการหรือพนักงานตามแผนฟื้นฟูกิจการ
โดยจัดสรรให้แก่กรรมการ และพนักงานรวมจำนวน 5 ล้านหุ้น หรือคิดเป็นร้อยละ 10
ของจำนวนหุ้นสามัญที่จำหน่ายได้แล้วทั้งหมดของบริษัท

ภายหลังที่ศาลมีคำสั่งให้ยกเลิกการฟื้นฟู
คณะกรรมการบริษัทชุดใหม่ที่ได้รับแต่งตั้งจากที่ประชุมวิสามัญผู้ถือหุ้น เมื่อวันที่ 15 พฤศจิกายน 2543
ได้เข้าบริหารแทนบริษัท เอสวีโอเอ แพลนเนอร์ จำกัด โดยจำนวน 3 ท่านใน 5 ท่าน
เป็นตัวแทนของผู้ถือหุ้นรายใหญ่ที่เดิมเคยเป็นคณะกรรมการเจ้าหนี้ที่เสนอเข้ามา

เมื่อสิ้นรอบบัญชีปี 2543 บริษัทมีกำไรสุทธิรวม 5,423.0 ล้านบาท
โดยเป็นกำไรจากปรับโครงสร้างหนี้สูงถึง 5,188.8 ล้านบาท
และเป็นกำไรจากการโอนสินทรัพย์เพื่อชำระหนี้เป็นจำนวนเงิน 295.2 ล้านบาท
โดยมีมูลค่าตามบัญชีคิดเป็น 6.84 บาทต่อหุ้น (จากมูลค่าหุ้น –Par Value 10 บาท)